open-index/open-wikipedia-markdown huggingface dataset:
Чернїца

**Чернїца** (*Rubus fruticosus* L.) – серб. купина, у укр. закарп. диялектох черниць, слов. диял. černica, поль. czernica  (од: чарни) - вецейрочна черякаста рошлїна, чийо стебелко при даєдних сортох джобаце, а при даєдних без церня. Рошнє дзиво у мочарових лєсох и по схилох Фрушкей гори и коло драгох. У новшим чаше ше ю култивує на плантажох и по обисцох.

Чернїцово нацинє поцагане по жеми вола ше чернїчанка.

Плод чернїци ма форму збирней маґочковей (костковей) овоци подобней малини, чарней є фарби и  ма барз добри диєтетски и поживни вредносци. Чернїци ше є сирови як овоц, а прерабя ше их до сирупох, желеох, джемох, сладкого, специялних винох, палєнки и оцту (есенцу).
Млади лїсца чернїци  з верхох конарчкох обера ше у юнию и юлию и суши у хладку, а зоз сухих ше вари тею (чай). Тею з чернїцового лїсца ше хаснує процив преганячки, гемороїдох, як и за виплокованє гарла при дифтериї.

## Литература
* *Енциклопедия Нового Саду 12, КОС -ЛЕР,* Нови Сад 1999, б. 58-59

* О. Тимко Дїтко, *Назви рошлїнох и животиньох у руским язику,* Вуковар 2016, б. 57, 61

* Радмила Шовлянски, *Словнїк защити рошлїнох и животного стредку* (сербско-руско-латинско-анґлийски), Нови Сад 2010, б.122

## Вонкашнї вязи
* Купина, Википедия на сербским язику, sr.wikipedia.org
* Kupina, agroklub.com.
Катеґория:Биолоґия
Катеґория:Рошлїни
Катеґория:Овоц
Чума

## Чума

**Чума пестис, бубонска чума, „чарна шмерц“**, (лат. Pestis, серб. куга, укр. чума, горв. kuga, поль. dżuma, слов. mor, болг. чума, мак. чума, русий. чума) - акутна, чежка, обераца хорота хтора ше найчастейше зявює у бубонскей форми або у форми запалєня плюцох, а спричинює ю бактерия єрсиния пестис (лат. Yersinia pestis). Симптоми уключую горучку, слабосц и болї у глави. Бактерию преноши блиха з глодарох на чловека. Хори з плюцву форму чуми може заразу шириц з воздухом. Нєлїчена форма плюцовей чуми ше, найчастейше, закончує зоз шмерцу, а нєправилно лїчена ткв. бубонска чума, зоз шмерцу каждого другого хорого.

**Назва**, бубонска чума настала од симптомох хтори спричинює: бубон то назва за напухнути шлїжнїк, а одноши ше на єден з єй найпознатших симптомох: напухнути лимфни шлїжнїки под пазуху.

## Як ше мож заражиц

Людзе ше можу заражиц: 1. кед их укуши заражена блиха; 2. кед дорушую заражени животинї як цо патканї и миши, 3. кед удихую инфиковани капки хтори ширя заражени людзе або животинї.

Инфекция може войсц до цела и през порезане место на скори кед особа була у блїзким контакту з креву зараженей животинї.

**Лїченє** - Звичайно антибиотики за лїченє уключую комбинацию ґентамицину и флуорокинолону. Ризик од шмерци з лїченьом коло 10%, а без нього коло 70%. Кед ше бубонску чуму нє лїчи, спричинює шмерц два трецини шицких пациєнтох у чаше од двох до шейсцох дньох од зявйованя симптомох. После єдного до седем дньох од викладаня бактериї, розвиваю ше симптоми подобни ґрипи. Запухнути и боляци лимфни ґужлїки зявюю ше у обласци хтора найблїжей при месце дзе бактерия прешла през скору.

## Мири зопераня

Мири зопераня и онєможлївйованя облапяю дератизацию, дезинсекцию и дезинфекцию, як и хемиопрофилаксу з антибиотиками.

**Историят** – тота хорота ше през историю волала и чарна шмерц, як референца на ґанґренозни почарнєти часци цела, як цо пальци на рукох або ногох.

Чарна шмерц однєсла коло 50 милиони животи у Африки, Азиї и Европи у 14. вику.

Остатня застрашуюца епидемия у Лондону була Велька чума 1665. року, пре хтору помарла скоро пиятина жительох того варошу. У 19. вику пришло до епидемиї чуми у Китаю и Индиї, кед помарли вецей як 12 милиони людзе. У Сербиї остатня епидемия чуми зазначена пред вецей як 160 роками. Понеже еколоґийни условия квалитативно нє вименєни (и далєй єст глодари и їх ектопаразити - блихи) - и нєшка у Сербиї присутна потенциялна опасносц од уношеня и ширеня чуми.

## Литература

* *Енциклопедия Нового Саду 12, КОС – ЛЕР,* Нови Сад 1999, б. 151

## Вонкашнї вязи
* ''Бубонска куґа'', Википедия на сербским язику, sr.wikipedia.org 

* ''Куґа, пандемия и история'', ББЦ на сербским язику
 
* ''Куґа'', Википедия на сербским язику, sr.wikipedia.org
Катеґория:Биолоґия
Катеґория:Наука
Катеґория:Медицина
Шветлосц

**Шветлосц** то часц спектру електромаґнетного зарйованя котрому обсяг габових длужинох видлїви з голим оком. Дараз ше гутори и видлїва шветлосц цо би бул плеоназем кед би ше термин шветлосц нє хасновал и у ширшим смислу же би означел електромаґнетне зарйованє гоч хторей габовей длужини (поведзме ултралилово зарї, хтори чловек нє видзи з голим оком, а хтори виволую флуоросценцию рижних материялох, часто ше наволую *чарне шветло*). Видлїва шветлосц ше обично дефинує як радияция у обсягу габових длужинох од коло 400 нанометери (nm), або 400×10−9 m, по коло 700 нанометери – медзи инфрачервену (зоз длугокима габовима длужинами) и ултралилову (зоз краткима габовима длужинами). Часто ше инфрачервени и ултралилови обсяг тиж наволує *шветло*.

Главне жридло шветлосци на Жеми то слунко. Слунко, як и други гвизди, у процесу термонуклеарней реакциї стваря фотони, єдна часц так настатих фотонох, хтори ношителє електромаґнетного зарйованя и шветлосци, ошлєбодзує ше зоз Слунка. Слункова шветлосц дава енерґию хтору желєни рошлїни хасную за формованє цукрох, часто у форми ґлукози, а тоти цукри одпущую енерґию до живих существох хтори ше з нїма кармя(5).  Процес фотосинтези дава виртуелно шицку енерґию хтору хасную живи существа. Историйно, ище єдно важне жридло шветлосци за людзох бул огень, од античних огньох по модерни керозински лампи. З розвойом електричного шветла и лоґорских  електроенерґетских системох, електричне ошвиценє скоро подполно заменєло шветлосц огня. Даєдни файти животиньох ґенерую власну швелосц, цо ше наволує биолуминисценция. Наприклад, швицаци хробаки хасную шветлосц же би лоцировали парнякох.

Примарни свойства видлївого шветла то интензитет, напрям пропаґациї, спектер фреквенцийох або габових длужинох, и поларизация. Єй швидкосц у вакууму, 299,792,458 метери у секунди, то єдна з фундаменталних константох природи. За видлїву шветлосц, як и за шицки типи електромаґнетней радияциї (EMR), експериментално утврдзене же ше вше рушаю з тоту швидкосцу у вакууму.

У физики термин *шветлосц* ше дакеди одноши на електромаґнетну радияцию гоч хторей габовей длужини, нєзависно од того чи є видлїва. У тим смислу зарї, X-зарї, микрогаби и радио габи тиж шветлосц. Як и шицки типи шветлосци, видлїва шветлосц ше емитує и абсорбує у барз малих „пакетох“ наволаних фотони, и манифестує свойства габох и часточкох. Тото свойство ше наволує габово – корпускуларна дуалносц. Виучованє шветлосци, познате як оптика, значна виглєдовацка обласц модерней физики.

### Референци
Катеґория:Физика
Штимованє инструментох

**Штимованє**  (ит. *accordatura*, франц. *accordage*, анґл. *musical tuning*, нєм. *Stimmung*, рус. *sтрoй*) то усоглашованє тонскей висини музичних инструментох спрам основного лєбо камерного тона ,,а1”.

## Подзелєнє инструментох спрам штимованя

Штимованє музичних инструментох може буц:

1. *Фиксиране* – инструмент виводзачови уж наштимовани и нєт потреби же би го штимовал. То ше одноши на клавир, металофон, дзвони, гармонику.

2. *Шлєбодне* – виводзач муши наштимовац инструмент. Таки случай  зоз дуйнима, смиковима и даєднима удернима инструментами.

## Штимованє музичних инструментох
На *дуйних инструментох* штимованє ше окончує зоз вицагованьом и уцагованьом, за таке предвидзена часц инструмента (цива, язичок, гордовик/сордина,)

:♦ На *смикових инструментох* штимованє ше окончує зоз закруцаньом закруткох-клїнкох, тє. зоз зацагованьом и одпущованьом струнох.
:♦ Штимованє даєдних *удерних инструментох* окончує ше зоз закруцаньом металних закруткох - ,,мотильчкох” хтори зацагую и одпущую скору а зоз тим подзвигую, лєбо спущую тонску висину инструмента. 
:♦ *Клавир* тиж мож штимовац без огляду же його штим  стаємни. То ше найчастейше роби кед му ,,попущи штим”.  Клавири штимую особи-майстрове хтори ше волаю *клавир-штимере*. Струни на клавиру притвердзени за метални клїнки и зоз їх зацагованьом (зоз окремним ключом за таки поступок) и попущованьом окончує ше штимованє клавира.
:*♦ Оркестерске  штимованє* дакус иншаке. При менших ансамблох, найчастейше ше други инструменти штимую спрам перших. Кед то смикови оркестер перша гушля (виолина) одграє тон ,,а1”,
спрам хторого ше други инструменти звуковно ускладзую наспрам истоменного тона на своїм инструменту. У симфонийским оркестру звичайно обоа одграє тон а1, по хторим ше цали оркестер штимує.
:У ансамблох у хторих ше находза инструменти зоз фиксираним штимом (гармоника, клавир, синтисайзер) шицки инструменти ше спрам нїх штимую.

## Медзинародни документ о штимованю инструментох
По медзинародней догварки хтора подписана 1939. року догварене же би *камерни тон*, камертон лєбо нормалне а1, мало фреквенцию  *а1=440 Hz* и треба же би ,,а1,,  служел цо точнєйшому одредзованю одношеня тонох по висини, тє. же би була урядова стандардна висина за штимованє музичних инструментох и за даванє интонациї хорскому шпиваню. 

## Справи за штимовнє инструментох

* Кед звучна видлїчка у стану вибрациї, вона емитує основни лєбо камерни тон **а1**, спрам хторого ше штимую музични инструменти.

* Постоя розлични файти штимерох (мали справи за штимованє) у форми трубкох (за ґитару, виолину...) на хторих ше тон достава кед ше задує до отвору хтори у себе ма писк. Кажда трубка дава други тон.

* Нєшка постоя розлични файти диґиталних штимерох (за ґитару, бас итд.) хтори оможлївюю найточнєйше штимованє инструментох. Велї диґитални штимери маю – уградзени микрофон и уход за ґитаров шнур и опцию за знїжованє штима за пол тона, преглядни екран итд.

## Рефренци

Катеґория:Инструменти

Катеґория:Музични термини
Катеґория:Теория музики
Юлин Бучко

**Юлин Бучко** (*4. марец 1958—†13. фебруар 2011), наставнїк у музичней школи, музични редактор у радию, роботнїк у култури и композитор.

## Биоґрафия
Юлин Бучко народзени 4. марца 1958. року у Миклошевцох у Горватскей. Оцец Михал и мац Мария народзена Голик. Юлин мал старшу шестру Агнету. Юлин Бучко закончел основну школу у Миклошевцох, а штредню польопривредну школу закончел у Илоку. Алє, польопривредни фах го нє прицаговал. Любов ґу музики була моцнєйша, та ше уписал до Висшей музичней школи у Осєку. Так, место польопривредного фаховца, Юлин Бучко постал наставнїк музики. Робел як наставнїк музики у музичней школи при Културним центру у Вуковаре.

Юлин Бучко з двох малженствох мал сина Бориса и два дзивчата, Гелену и Ану. На шицки дзеци пренєсол любов ґу музики.

Воєни обставини на подручу Вуковара дзеведзешатих рокох прервали роботу школи, а Юлин Бучко пошол на дочасну роботу до Нємецкей, же би обезпечел голєм елементарну еґзистенцию своєй штирочленей фамилиї. Кед ше воєни обставини змирели, Юлин ше врацел до Вуковару, алє тераз на роботне место музичного редактора у Горватским радио Вуковаре. 

Нажаль, воєни обставини охабели пошлїдки и на його здравю, та 2009. року мушел пойсц до инвалидскей пензиї. Як пензионер Юлин Бучко пожил ище два роки. Умар у Вуковаре 13. фебруара 2011, а поховани є 15. фебруара 2011. року у Миклошевцох.

Юлин Бучко почал компоновац музику 1985. року на тексти Дюри Папгаргаї и на тексти своєй шестри Агнети Бучко-Папгаргаї, а опробовал ше и на текстох Мирона Колошняя и Олени Фейса.

## Композициї
  

 

## Литература

## Вонкашнї вязи
* ''Юлин Бучко,'' биоґрафия и список авторских композицийох. *Червена ружа 1962-2011*, Том II, б. 488
* Нови Руски Народни Шпиванки З *Ружовей заградки (2)*
 
Катеґория:Руснаци у Горватскей
Катеґория:Горватска
Катеґория:Композиторе
Катеґория:Наставнїки
Катеґория:Дїяче у култури
Катеґория:4. марец
Катеґория:Народзени 1958
Катеґория:13. фебруар
Катеґория:Умарли 2011
Юлиян Пап

**Юлиян Пап**  (*3. децембер 1943—†2. септембер 2022) новинар, прекладатель, публициста и польопривредни фаховец.

## Биоґрафия

Юлиян Пап ше народзел 3. децембра 1943. року у Руским Керестуре. Родичи Йовґен Папгаргаї и Наталия Папгаргаї (народзена Сабадош). Основну школу закончел у Руским Керестуре и Кули, Штредню польопривредну школу у Зомборе и Футогу, Польопривредни факултет и студиї анґлийского язика у Новим Садзе.
У периодзе од 1966. по 1990. рок робел як наставнїк анґлийского язика у  Основней школи у Руским Керестуре, як новинар и редактор у НВП *Руске слово* и часопису *Добро ютро*, як фаховец за польопривреду и аґрарну политику у Вивершней ради Войводини, у Покраїнскей Конференциї Социялистичного союзу Войводини и Союзней Конференциї Социялистичного союзу Югославиї. Бул активни дружтвени роботнїк.

Достал награду „Светозар Маркович – Тоза“ Дружтва новинарох Войводини за 1971. рок (за репортажу зоз Ковентрию у Анґлиї). Ма вецей дружтвени припознаня за вкупну роботу.

Оженєл ше зоз Иринку Лендєрову, мали синох Мирослава и Бориса.

Од 1991. року бул у инвалидней пензиї.

Юлиян Пап  умар 2. септембра 2022. року. Поховани є у Руским Керестуре.

## Литературна робота

Писал прилоги з рижних обласцох за скоро шицки руски виданя и емисиї Радио Нового Саду на руским язику. Препознатлїви му гуморески з валалского живота *Бачи Дюра уз Керестура*, теми зоз прешлосци Руснацох, стретнуца з людзми. Прекладал духовну прозу и поезию з анґлийского язика за часопис *Дзвони*, як и други тексти зоз шветовей литератури. Участвовал у виробку даєдних руских словнїкох.

Достал Награду за приповедку дзецинского часопису *Заградка* (2011), як и Награду часопису *Шветлосц* за есеї и преклади зоз шветовей литератури (2014).  

Обявени му 9 кнїжки:

1.	*Защита рошлїнох* (фахова польопривреда, по сербски);

2.	*Кнїжка о джунґли*  (школска лектира, преклад);

3.	*Природа бешедує о Богу* и ''Хвалїм Це, Господи'' (2 кнїжки, духовна литература, преклад)

4.	''Good Morning  Добре рано'' – Учиме ше по анґлийски и по руски  (образованє);

5.	*Бачи Дюра з Керестура*  (2 кнїжки, гуморески з валалского живота);

''Ей бул то кедиш красни час'' 

''Правда иста, нїкому нє гутор'' 

6.	''Стретнуца з прешлосци''  (история, вибор зоз шветовей литератури);

7.	ше качка з воду мачка''  (дзецинска литература).

## Вонкашнї вязи

* ''Юлиян Пап,'' кратка биоґрафияна веб сайту новинох *Руске слово*

* ''Юлиян ПАП'', вебсайт НАР Новинарска асоцияция Руснацох, децембер 28, 2017.

* ''Юлиян Пап,'' авторски и биоґрафски податки, Studia Ruthenica, Дружтво за руски язик, литературу и културу,  *Studia ruthenica* чис. 26, бок 302.

* Пап Юлиан, Русинська Веб-книга сайт о литературѣ и языку

::Ей, были то даколи красны часы!
::
::Правда иста, а не каж никому!
::
::Автентично и лїковито

* Умар дипл. инж. Юлиян Пап (1943–2022), Дю. Латяк, *Рутенпрес*, 2. септембер 2022.

## Ґалерия

60-ročnjica maceri i oca 1.jpg|60-рочнїца малженства Йовґена и Наталиї Папгаргаї


## Референци


Катеґория:Руснаци у Сербиї
Катеґория:Керестурци
Катеґория:Новинаре
Катеґория:3. децембер
Катеґория:Народзени 1943
Катеґория:2. септембер
Катеґория:Умарли 2022
Яким Костелник

**Яким (Йоаким) Костелник** (*1889—†28. юний 1974), учитель, културни дїяч, зачатнїк орґанизованого културно-просвитного живота у Миклошевцох.

## Биоґрафия

Яким Костелник  ше народзел 1889. року у Петровцох, у худобней селянскей фамилиї. Основну школу закончел у своїм валалє. После нїзшей ґимназиї закончел и препарандию (учительску школу) у Крижевцох. За учителя у Шидзе є поставени 6. октобра 1910. року и там службовал по 21. януар 1911. року. До Миклошевцох є премесцени  за учителя 30. януара 1911. року.

Праве у чаше його службованя, вєдно зоз учительку Даницу Лабошову, национална свидомосц Руснацох у Миклошевцох почала роснуц. Обидвойо участвовали у общим описменьованю жительства, як предусловию за дальше националне освидомйованє и културне воздзвигованє. Тоту їх акцию прервала Перша шветова война.

По законченю воєних дїйох Яким Костелник ше одозвал на поволанку о. Дюри Биндаса и вєдно зоз Дюром Оросом, як представнїки Миклошевцох, участвовали 2. юлия 1919. року на Сновательней схадзки Руского народного просвитного дружтва. По шмерци  учителя Емилияна Ґубаша, Яким Костелник вибрани 23. мая 1921. року за окончователя длужносци другого подпредсидателя Главного одбору РНПД, а на Трецей (виберанковей) схадзки 1922. року, и официйно є вибрани на тоту длужносц. За кратки час после того основал хор у Миклошевцох, котри мал перши явни наступ на Вельку ноц 1922. року. Його хор участвовал на святочносци у Руским Керестуре, з нагоди дзешецрочнїци РНПД-а, як найлєпши руски хор на тих просторох.

Зоз театралну режию Яким Костелник ше почал занїмац 6 роки познєйше и у чаше од 1928. по 1952. рок зоз миклошевскима дилетантами поставел на сцену 18 театрални фалати. Як длугорочни учитель здобул вельки угляд нє лєм при Миклошевчанох, алє и вельо ширше. За свою всестрану културно-просвитну дїялносц и посцигнути резултати 1925. року Папа Пий ХІ го одликовал зоз Златним крижом за заслуги, цо нє дожил вецей анї єден Руснак.

Як учитель у Миклошевцох Костелник робел од 1911. (лєм зоз полрочну прерву) аж по одход до пензиї 1947. року, а на културним полю предлужел робиц аж по 1954. рок, кед ше з фамилию преселєл до Вуковару.

Яким Костелник умар 28. юния 1974. року у Баня Луки, а поховани є 30. юния  у Вуковаре.

## Литература
* Дюра Латяк: *Театрални живот Руснацох,* часц І, Театрални музей Войводини и НВУ Руске слово, Нови Сад, 2003, боки 318-321.
* Дюра Лїкар: *85 роки културней дїялносци у Миклошевцох,* Видаватель КУД Яким Ґовля, Миклошевци, 2005, особлїво боки 272-273.
* Тат’яна Лїкар: *История розвою школства у Миклошевцох,* *Studia Ruthenica,* ч. 3, 1992/1993, Дружтво за руски язик, литературу и културу, Нови Сад, 1993, б. 269-279.

 
Катеґория:Руснаци у Горватскей
Катеґория:Петровчанє
Катеґория:Учителє
Катеґория:Дїяче у култури
Катеґория:Народзени 1889
Катеґория:28. юний
Катеґория:Умарли 1974
Катеґория:Активист РНПД
Яким Хома

**Яким Хома** (*8. марец 1926—†22. марец 1994), записовач старих-жридлових руских мелодийох, музичар, музични педаґоґ, хороводитель, руководитель оркестра.
 
## Биоґрафия
Яким Хома народзени 8. марца.1926. року у Руским Керестуре у ремеселнїцкей фамелиї бочкорашох. Оцец Йовґен и мац Веруна родзена Медєши. Яким Хома мал два шестри Марию и Веруну и гоч шицки тройо од малючка указовали талант за музику, лєм Яким ходзел до Штреднєй музичней школи у Новим Садзе дзе виучовал контрабас.

Яким Хома ше оженєл з Гелену родзена Такач, у малженстве мали двойо дзеци сина  Йовґена и дзивку Гелену хтори тиж витворели музични кариєри.

У младосци, Яким Хома бул заняти у єдним подприємстве у Руским Керестуре, а источашнє у шлєбодним чаше водзел тамбурови и народни оркестер у Доме култури. Тримал и музични секциї по наших местох (Дюрдьов, Коцур, Нови Сад, Крущич), а єден час водзел и церковни хор у Руским Керестуре. Яким Хома тиж писал и музични аранжмани за потреби фестивалох рускей шпиванки.

Коло 1959. року Яким Хома ше зоз фамелию преселєл до Нового Саду и почал робиц у Городским транспортним подприємстве (ҐСП) дзе, медзи иншим, водзел и оркестер, а познєйше му у тим помагал син Йовґен.

Яким Хома грал на шицких тамбурових и смикових инструментох (на виолини, виоли, виолончелу и контрабасу) и на ґитари у шицких штимох. 

Остал запаметани як барз добри музични педаґоґ и записовач старих руских мелодийох.

Яким Хома умар 22. марца 1994. року у Руским Керестуре дзе є и поховани.

## Литература

* Тамаш, др Юлиян: „Дом културиˮ, *Руски Керестур, лїтопис и история (1745-1991)*, Месна заєднїца Руски Керестур, 1992,  бок 419.

## Вонкашнї вязи

* ''Руски народни шпиванки'', *Studia rithenica ч. 21,* Дружво за руски язик, литературу и културу, Нови Сад, 2016, б. 5
## Референци


 
Катеґория:Руснаци у Сербиї
Катеґория:Керестурци
Катеґория:Музичаре
Катеґория:Мелоґрафи
Катеґория:Дириґенти
Катеґория:8. марец
Катеґория:Народзени 1926
Катеґория:22. марец
Катеґория:Умарли 1994
Янко Гайдук

**Янко Гайдук Омер** (*16. май 1937—†12. марец, 2018), музичар-тамбураш, предняк тамбурашского составу Кирданци и член вецей оркестрох Дому култури Руски Керестур.

## Биоґрафия
Янко Гайдук (Кирдов) ше народзел 16. мая 1937. року у Руским Керестуре. Оцец Янко и мац Ана родз. Тот (Боґмекова). Янко мал старшого брата Славу. Основну школу Янко Гайдук закончел у Руским Керестуре. Потим закончел Шеґертску школу и праксу за машинского шлосера цо му була порядна робота.
 
Зоз музику ше Янко Гайдук почал занїмац ище як леґиньчок, грал на басприм тамбури. По одслуженю войска, концом пейдзешатих рокох прешлого вику, вєдно зоз своїм братом Славом, контрашом, и ище даскелїма музичарами зоз сушедства на керестурским Ґаравцу, основал тамбурашски состав Кирданци, котри, з меншима вименками, бул активни коло 30 роки и популарни надалєко споза гранїцох керестурского хотара.

И попри тим же мал поволанку и нагоду, вєдно зоз своїм колеґом по тамбури Мироньом Гардийом Йолетом, постац професионалєц у Тамбурашским оркестру Радия-Нови Сад, у котрим теди були познати мена як цо леґендарни Яника Балаж, Цвета Сладич Чича, Чарни Стева, Пишта Корманьош и други, Янко, лєбо Омер по назвиску, як го векшина знала, ше, заш лєм, опредзелєл за живот у Руским Керестуре и єдну файту полупрофесийного статусу у своїх Кирданцох и оркестру Дому култури, зоз котрима седемдзешатих рокох прешлого вику єден час грал и у тедишнїм КУД Максим Горки у Новим Садзе и вербаским Дому култури. Зоз шицкима тима колективами госцовал ширцом дакедишнєй Югославиї, а вельо раз и поза єй гранїци. 

Янко Гайдук грал на знїманю першей рускей ґрамофонскей плочи (1971), участвовал на велїх Червених ружох, на Ружовей заградки, грал на вецей як 1000 свадзбох, балох, рижних вешельох по шицких руских и других местох. За нїм остали вельочислени тонски и авдиозаписи у Радию и Телевизиї Войводини, як и єдна авдио касета зоз рускима народнима и авторскима шпиванками *Грайце гудаци*.

Янко Гайдук бул активни як музичар у културним живоце Руснацох понад 40 роки.

Янко Гайдук Омер ше упокоєл 12. марца 2018. у Руским Керестуре. Поховани  є 13. марца на керестурским теметове.

## Ґалерия

Hudaci z DKRK.jpg|alt=Оркестер Дома култури Руски Керестур|Оркестер Дома култури Руски Керестур - з лїва: Янко Гайдук Омер, Михайло  Бодянец, Юлиян Рамач Чамо и Миронь Гарди Йоле
Nastup Doma kulturi na TV 2.jpg|alt=Янко Гайдук штварти з лїва|Ансамбл Дома култури Руски Керестур, Янко Гайдук  кучи штварти з лїва


## Вонкашнї вязи

* ''Умар и остатнї Кирданєц – Янко Гайдук Омер'', *Рутенпрес*, 14. марец 2018.

Катеґория:Руснаци у Сербиї
Катеґория:Музичаре
Катеґория:Керестурци
Катеґория:Тамбураше
Катеґория:16. май
Катеґория:Народзени 1937
Катеґория:12. марец
Катеґория:Умарли 2018
Янко Гудак

**Янко Гудак** (*22. януар 1942—†28. марец 2020), дипл. инж. польопривреди, ґлумец-аматер

## Биоґрафия

Янко Гудак ше народзел у Руским Керестуре 22. януара 1942. року. Оцец Янко и мац Феброния нар. Арва (Мелеґова).  Янко мал младшу шестру Наталию. У Керестуре Янко закончел основну школу 1956. року, а Стредню польопривредну школу у Зомборе 1960. року. Польопривредни факултет закончел у Новим Садзе 1965. року. Од 1965. Янко Гудак робел у Землєдїлскей задруґи Русин, а од 1969. у Польопривредним комбинату Перши май у Руским Керестуре аж по одход до пензиї.

Янко Гудак бул у малженстве зоз Татяну родз. Пап. У малженстве мали тройо дзеци, дзивки  Ґабриєлу и Дарию и сина Алексия. 

Зоз театралну дїялносцу ше Янко Гудак почал занїмац 1960. року. Перши режисер му бул Владимир Дудаш. Окреме ше анґажовал у рамикох Керестурскей сцени Аматерского руского театра Дядя, познєйше у Руским народним театре Петро Ризнич Дядя у Руским Керестуре.

Янко Гудак умар 28. марца 2020. року. Поховани є на теметове у Руским Керестуре.

 

## Литература

* Дюра Латяк, „Янко Гудакˮ, *50 роки Драмского меморияла Петра Ризнича Дядї,* Завод за  културу войводянских Руснацох, НВУ Руске слово и Дом култури Руски Керестур, Нови Сад, 2018, бок 141

## Вонкашнї вязи

* ''Умар Янко Гудак,'' М. Афич, *Рутенпрес,* 30. марец 2020.

Катеґория:Руснаци у Сербиї
Катеґория:Керестурци
Катеґория:Ґлумци аматере
Катеґория:Инженєре
Катеґория:22. януар
Катеґория:Народзени 1942
Катеґория:28. марец
Катеґория:Умарли 2020
Янко Голик

**Янко Голик** (*10.&nbsp;фебруар 1949—†31.&nbsp;май 2020) бул дипломовани економиста, овласцени ревизор, активни член Рускей матки и Дружтва за руски язик, литературу и културу.

## Биоґрафия
Янко Голик народзени 10.&nbsp;фебруара 1949.&nbsp;року у Руским Керестуре. Оцец Йоаким и мац Леона (родз.&nbsp;Колошняї). Янко мал старшого брата Йоакима. Основну школу Янко Голик закончел у Руским Керестуре, а школованє предлужел у ґимназиї у Вербаше. И у основней школи, и у ґимназиї Янко бул замерковани як добри математичар, цо му опредзелєло и будуцу кариєру. Уписал и закончел Висшу економску школу у Новим Садзе, а после нєй ше уписал на Економски факултет Универзитета у Беоґрадзе, дзе дипломовал як економиста 1973.&nbsp;року.

Першу роботу достал як економиста у Польопривредним комбинату 1.&nbsp;май у Руским Керестуре. О кратши час вон прешол до Нового Саду до Служби дружтвеного кнїжководительства САП Войводини. Бул анґажовани на роботох инспекциї а потим робел як висши фахови сотруднїк, потим як самостойни ревизор и на концу як совитнїк-ревизор у Оддзелєню економско-финансийней ревизиї.  

Званє овласценого ревизора Янко Голик достал 1996.&nbsp;року. 

Як овласцени ревизор вон робел у вецей реномированих ревизорских компанийох як цо то КПМҐ у Беоґрадзе, PricewaterhouseCoopers у Беоґрадзе и других. 
Янко Голик 2010.&nbsp;року основал ревизорску фирму Holcom Audit у хторей робел по 2014.&nbsp;рок, кед пошол до пензиї.
 
Янко Голик ше 1983.&nbsp;року оженєл зоз Любицу (родз.&nbsp;Бешлин). У малженстве мали трох синох: Янка, Петра и Николу.

## Културно-просвитна активносц
  
Янко Голик бул вельорочни активни член рускей зяєднїци у Новим Садзе. Особлїво бул активни у Рускей матки як и у Дружтве за руски язик, литературу и културу чий член постал 1979.&nbsp;року и у хторим бул єден час предсидатель Надпатраюцого одбору Дружтва.
Янко Голик бул член першого Националного совиту Руснацох у СР Югославиї хтори основани 2.&nbsp;новембра 2002.&nbsp;року.

Янко Голик почитовал свойо походзенє, свойо руски коренї. Озда прето у вецей нагодох уходзел до дискусийох зоз українофилски ориєнтованима Руснацами. Поряднє провадзел и куповал шицки виданя новинох, часописох и кнїжкох на руским язику. Янко мал вельку колекцию кнїжкох на руским язику хтору, при концу живота, даровал Дружтву за руски язик, литературу и културу.
 
Янко Голик умар 31.&nbsp;мая 2020.&nbsp;року. Поховани є 3.&nbsp;юния 2020.&nbsp;року на Городским теметове у Новим Садзе.

## Вонкашнї вязи
* ''Янко Голик (1949-2020)'', *Studia Ruthenica*, Дружтво за руски язик, литературу и културу, ч. 27, 2021, б. 143.

Катеґория:Руснаци у Сербиї
Катеґория:Керестурци
Катеґория:Економисти
Катеґория:Ревизоре
Катеґория:Активисти Рускей матки
Катеґория:10. фебруар
Катеґория:Народзени 1949
Катеґория:31. май
Катеґория:Умарли 2020
Янко Жилник

**Янко Жилник** (*юний 1880—†30. януар 1925), лїкар рендґенолоґ, перши специялиста тей файти медзи Руснацами.

## Биоґрафия

Янко Жилник народзени у юнию 1880. року у Коцуре, у фамелиї маєтних землєдїлцох у тедишнїм чаше, од оца Михаила и мацери Мариї, народзеней Горняк-Кухар. 

Основну школу закончел у Коцуре, а ґимназию у Вербаше (даєдни жридла гуторя же то було у Новим Садзе) на мадярским и нємецким язику. На Медицинским факултету у Будимпешти Янко Жилник дипломовал 1906. року. Перша робота му була  у Солноку на Тиси у Воєней команди, дзе як воєни лїкар робел полни штири роки. 

Янко Жилник  ше потим врацел до свойого валалу Коцура, дзе службовал кратко 1,5–2 роки. Пред Першу шветову войну ше преселєл з фамелию до Нового Саду и уселєл ше до хижи хтору му у Косовскей улїци купел оцец. 

У малженстве зоз Францишку Стоянович мал сина Павла хтори през живот постал углядни и познати архитекта и универзитетски професор.

Янко Жилник мал свою дохторску ординацию  у терашнєй Змай Йововей улїци (прейґ драги од католїцкей Катедрали) и робел як дохтор-рендґенолоґ. Бул медзи першима лїкарами-рендґенолоґами у Новим Садзе, а вшелїяк и перши Руснак хтори ше занїмал з тоту специялносцу. Блїзко сотрудзовал з тедишнїма найугляднєйшима новосадскима лїкарами (др Шосберґером, др Адамовичом, др Трифковичом).

Дохтор Янко Жилник бул автор велїх популарних статьох з рижних обласцох здравственей култури хтори обявйовал у *Руских новинох* и *Руских календарох*. Окреме були замерковани статї у вязи теди актуалних здравствених темох о оберацих хоротох як цо то пегави тифус, дизентерия, колера и други.

После кратшей и чежкей хороти др Янко Жилник умар у Новим Садзе, 30. януара 1925. року у своїм 44-тим року живота. 

Поховани є на старим руским теметове у Новим Садзе. 

## Литература

* Др Янко Жилник: Др Микола Новта и  др Юлиян Рамач, *Нашо здравство у прешлосци,* Словнїк медицинскей терминолоґиї, сербско-латинско-руски, Нови Сад, 2005. б. 153-155

## Вонкашнї вязи

* Др Янко Жилник: ''О даскелїх  оберацих (порядкових) хоротох'', *Studia Ruthenica ч. 12*, Дружтво за руски язик, литературу и културу, 2007, б. 125-127. 

* Др Ю. Жильник:  ''О даскелїх  оберацих (порядкових) хоротох'', *Руски календар за южнославяньских Русинох за 1922. рок*, Руске народне просвитне дружтво, Руски Керестур, б. 115-122.
 
* Др Я. Жилник, лїкар: ''Чревни тифус'', *Руски новини за Русинох у кральовини С.Х.С*, Руске народне просвитне дружтво, Нови Сад, 1924. б. 2-3.

Катеґория:Руснаци у Сербиї
Катеґория:Коцурци
Катеґория:Лїкаре
Катеґория:Специялисти
Катеґория:Рендґенолоґи
Катеґория:Народзени 1880
Катеґория:30. януар
Катеґория:Умарли 1925
Янко Копчаї

**Янко КОПЧАЇ** (*7. мая 1790—†4. марца 1844), капелан и парох керестурски.

## Биоґрафия

Янко Копчаї народзени у Руским Керестуре 7. мая 1790. року од оца о. Петра Копчая и мацери Ани. Основну школу учел у Керестуре. До нїзших класох ґимназиї ходзел у Сеґединє, а до висших у Калочи (1806). По законченей штреднєй школи два роки учел право. После того ришел постац священїк и бул прияти до римокатолїцкей семинариї у Калочи: жадал постац священїк римокатолїцкого обряду. Медзитим, крижевски епископ Константин Станич нє дошлєбодзел же би його вирнїк прешол под юрисдикцию другей, римокатолїцкей, епархиї. Млади Янко Копчаї теди зохабел студиї и два роки (1812-1814) робел у Филїпове (нєшка Бачки Ґрачац) як новтаруш. Познєйше заш лєм пристал постац священїк греко-католїцкей вири и пошол на богословски студиї до Бечу — до "Св. Варвари". Ту препровадзел два роки, а вец го еп. Константин Станич поволал ґу себе, за свойого секретара. За священїка Янко Копчаї бул пошвецени 1818. року. По оцовей шмерци (7. децембра 1818) Янко Копчаї пришол до Керестура, дзе перше бул капелан а од 1825. до шмерци парох. Янко Копчаї бул перши керестурски парох родзени у Керестуре, а подобно як и його оцец Петро и вон цали свой священїцки живот препровадзел у тим валалє.

По шмерци крижевского еп. Константина Станича о. Янко Копчаї бул меновани за крижевского владику, алє нє прилапел тото достоїнство. Прето ше у Керестуре длуго зачувало здогадованє як Серби зоз сушедних валалох приходзели опатриц священїка хтори нє сцел постац владика: у православним швеце то було просто нєвироятне, а за тото достоїнство  велї були порихтани добре заплациц, знаюци же им владическе положенє тото надополнї.

## Припознаня

Янко Копчаї бул образовани. Знал даскельо язики. Народ го любел пре його добру природу. У народним паметаню записане же ше Янко Копчаї окреме жертвовал за своїх вирнїкох под час велькей колери 1836. року. Теди на два заводи подаровал векши суми пенєжу на шпиталь у Зомборе, за цо достал титулу почесного граждана шлєбодного кральовского городу Зомбору.

Умар у Руским Керестуре 4. марца 1844. року, дзе є и поховани.

## Литература

* Тамаш, др Юлиян, „Янко Копчаї (1790-1844)ˮ, *Руски Керестур, лїтопис и история (1745-1991),* Месна заєднїца Руски Керестур, 1992,  бок 392.
## Референци

 
Катеґория:Руснаци у Сербиї
Катеґория:Керестурци
Катеґория:Керестурски парохове
Катеґория:Почесни гражданє
Катеґория:Полиґлота
Катеґория:7. май
Катеґория:Народзени 1790
Катеґория:4. марец
Катеґория:Умарли 1844
Ярмо

**Ярмо** – древени прибор за праганє волох (серб. јарам, слов. jarmo, мадяр. járom, поль. jarzmo, прасл. јаrьmo)- дакеди ше до коча, а окреме до плуга, ролї або дерлячи место коньох прагало воли або крави. Тоти ше животинї прагало цалком иншак як конї. Вагу зоз орчиками нє требало, алє зато место нєй приходзело ярмо, хторе воли або крави ношели на каркох. Колєсар ярмо вистругал зоз орехового древа без окремней фурми. Важне було добре го вигладкац на тих местох дзе воно животинї лєжало на целу. Кажде ярмо було справене зоз верхнєй и споднєй часци, хтори медзи собу були повязани зоз штирома джатками. Два вонкашнї джатки звичайно були желєзни, а коваль их так виковал же на верху мали цифру. Два нукашнї джатки були древени и вельо грубши од тих вонкашнїх. Верхня и сподня часц ярма мала у себе вифуровани и видлабани дзири, до хторих ше джатки удзивало. Воли або крави ярмо ношели так же ше им глави удзивало помедзи вонкашнї и нукашнї джатки так же им верхня часц ярма лєжала на каркох, а сподня часц им стала опрез першох. Точно на штредку, медзи нукашнїма, древенима джаткама, верхня часц ярма мала оков зоз цворньом. На тим месце ше ярмо капчало на друк. Кажде ярмо мушело мац свой окремни друк прейґ хторого воно було повязане зоз тим цо воли мали цагац.

Ярмо ше кладло на предню часц друка, та прето предок друка иншак випатрал як на друку до хторого ше прагало конї. Предок друка на ярму бул справени зоз двох часцох. Колєсар зоз кривого древа вистругал верхню часц друка и на єй предку вивартал дзиру за цворень и ище два дзири за шруби. На споднєй часци друка вивартал исти таки дзири, а коваль обидва часци утвердзел и посцискал зоз двома велькима шрубами. Верх ярма хтори воли ношели на каркох удзивало ше помедзи тоти два часци на друку, а до дзири през друк и ярмо удзало ше цворень,хтори сперал ярмо же би нє спадло зоз друка кед воли руша.

## Литература

* Словнїк руского народного язика II, O – Я, *Филозофски факултет, Одсек за русинистику, Нови Сад 2017,* б. 805 
* Руско-сербски словнїк, *Филозофски факултет, Одсек за русинистику, Нови Сад 2010,* б. 861

## Вонкашнї вязи
* Наташа Фа Холошняй, Колєсарске ремесло, Терминолоґия, *Studia Ruthenica 19, Нови Сад 2014,* б. 93-95

*  Воловске ярмо    Јарам, српска Википедија

 

Катеґория:Польопривреда
Катеґория:Польопривредна опрема
Ґавота

**Ґавота** (франц. *gavotte)* тo французки народни танєц хтори концом у 16. вику постал дворски танєц а у 17-им єден зоз танцох хтори бул часц французкого балету и опери, а пред конєц 17. вику и часц,  инструменталних формох окреме свити. Ґавота то танєц жившого темпа у двополовинскей *Allabreve* (2/2, 4/4) розмири. Почина вше зоз змахом. ***Змах*** у музики, ритмичне зявенє хторе менше од єдинки за чишлєнє (напр. кед єдинка за чишлєнє штварцина ноти, вец змах будзе осмина лєбо шеснастина). Ґавота ше танцує по парох пошорованих зоз одредзенима пантомимскима рухами, фиґурами. Як дружтвени дворско-салонски танєц бул популарни у 17. и 18. вику а коло 1830. року щезує зоз дворских салох у хторих ше танцовало ґавоту. Як народни танєц, ґавота ше ище вше пестує и танцує у Бретанї (сиверозаходна Французка) и Прованси (юговосток Французкей).

У уметнїцкей музики ґавота почина будз облюбена танєчна форма у 17. вику кед *Жан* *Батист Лили*  уводзи до балету оркестрову свиту. Його тип ґавоти прилапели и имитовали його шлїдбенїки. У опери ґавоту применює Жан Филип Рамо, а зявює ше и у дїлох *Гендла, Ґлука, Ґретрия* и других композиторох того часу. У барокней камерней сонати ґавота ше „одомашнєла” у дїлох* Корелия* и затримала ше аж по час Антония Вивалдия и Фридриха Гендла. Верх уметнїцкого* „моделованя’’* и формованя досцигує у композицийох *Франсоа Купрена* и ''Йогана Себастияна Баха'', у їх дїлох ше ґавота зявює як цала часц свити и по правилу вше после сарабанди (тиж танєц), лєбо як оркестрови танєц.  
 
У инструменталней и драмскей музики найчастейше попри першей идзе и друга ґавота (*gavotte I*, *gavotte II*) у истим лєбо паралелним тоналитету. Друга ґавота ма скоро идентичну збудову - музични змист як и перша, лєбо є писана и формована зоз бордунским басом.

Ґавота ше поступно розширела на европски и южноамерицки реони.

Уметнїцки стилизована ґавота, танєц ґрациозного характеру и преважно є жившого темпа алє зявює ше и у дїлох спомалшеного темпа. Познєйши композиторе применьовали ґавоту як стилизацию. Окреме позната ґавота у опери *Манон Леско* Жил Маснеа*.* Музичну форму ґавоту похасновали тиж и русийски композиторе Петро Илїч Чайковски*,* Борис Ґлазунов а окреме у* балетох.* Серґей Прокофєв у симфонийскей, клавирскей музики и у балетох.

## Литература
*	Guilcher, Jean-Michel. 1968. La tradition populaire de danse en Basse-Bretagne. Etudes Européennes 1. Paris and The Hague: Mouton.

*	Semmens, Richard T. 1997. "Branles, Gavottes and Contredanses in the Later Seventeenth and Early Eighteenth Centuries". Dance Research 15, no. 2 (Winter): 35–62.

## Вонкашнї вязи
* Танєц Ґавота You tube.com
* Хореоґрафия ґавоти You tube.com

## Референци
Катеґория:Французка
Катеґория:Танци
Катеґория:Сценска уметносц

Катеґория:Музични форми
Ґрейпфрут

**Ґрейпфрут** або **ґрейп** (лат. Citrus × paradisi) то субтропска рошлїна хтора представя гибрид цитруса а пестує ше ю пре плод. Ґрейпфрут то жимжелєне древо. Квитки билей фарби, пейцчлени, а плод хиспердиюм. Жем зоз хторей тота рошлїна походзи то Барбадос.

## Фармаколоґийни интеракциї

Ґрейпфрут або ґрейпфрутова юшка обачлїво вплївує на концентрацию лїкох датих per os, при чим може присц до велїх чкодлївих ефектох. Интеракциї зоз розличнима лїками наставаю уж и после випиваня лєм єдного погара юшки, а ефект тирва и даскельо днї. Ефект настава як супресия активносци цитохром П450 изоензима цитохром П3А4 у муре ценкого черева. Латинска назва ґрейпфрута *Citrus x paradisi* цалком у процивносци зоз ефектами хтори може виволац источасне хаснованє ґрейпфрута и рижних лїкох. Нє треба источасно брац ґрейпфрут и гевти лїки чию фармакокинетику меняю активни принципи хтори ше находза у тей овоци. Офарбени ґрейпфрут ма менше количество фуранокумарина, алє нєт розлики у наставню и интензитету фармакокинетичней интеракциї зоз лїками у одношеню на фарбу ґрейпфрута. Други представнїки цитрусох (помаранче, лимун) нє маю таки ефекти, алє даєдни други файти овоци (нар, гвизда овоц, банпеию) указую инхибиторни ефект на активносц цитохрома П450 изоензима.

## Вонкашнї вязи

* Ґрейпфрут на Викиодлоги

* Grapefruit from "Fruits of warm climates" by Julia F. Morton·

* World's Northernmost Fruiting Grapefruit? in the Chelsea Physic Garden, London.

* Heggers JP et al., The effectiveness of processed grapefruit-seed extract as an antibacterial agent: II. Mechanism of action and in vitro toxicity.abstract· 

* University of Florida Institute of Food and Agricultural Services

## Референци
Катеґория:Рошлїни

Катеґория:Овоц
Ґеометрийни шлїд

**Ґеометрийни шлїд** то шлїд числох за хтори важи же количнїк членох хтори шлїдза єден за другим константне число. Количнїк ше означує зоз букву *q*, a рахує ше по формули:
:q =\frac{a_n}{a_{n-1}}

Же би ше одредзело шицки члени ґеометрийного шлїду достаточно же би бул познати перши член шлїду *a*1 и количнїк *q* того шлїду. Ґеометрийни шлїд, як и кажди други шлїд у математики, содержи безконєчно вельо члени. Общи (n-ти) член шлїду рахуєме по формули:
:a_n = a_1 \cdot q^{n-1}

Формула за суму перших *n* членох шлїду:
:S_n =\sum_{i=1}^n a_i= a_1 \frac{q^n-1}{q-1}

Кед |q| теди можлїве одредзиц суму безконєчно вельо членох того шлїду:
:S_\infty =\sum_{i=1}^\infty a_i=\frac{a_1}{1-q}

Мено ґеометрийни шлїд достал по свойству же кажди його член (окрем першого) ґеометрийни штредок його предходного и шлїдуюцого члена у шлїду, важи:

:a_n =\sqrt{a_{n-1} \cdot a_{n+1} }

**Опатриц**

Аритметични шлїд

Катеґория:Ґеометрия
Руски язик

**Руски язик** (іще **руска бешеда; руснацки, панонски руски, бачвански руски язик**) — то славянски язик, хторим бешедую **Русини** в Сербиї (Войводина), Хорватії (Славония) і в дїлу Середнёй і Южнёй Европи. Найвеце бешедуючих жыє в області знамій як Карпатьска Русь, хтора ся простерає од Підкарпатя на заход до выходного Словеньска і юго-выходного Польска. В сербскій Войводинї, окрем Славонии, є велике паноньско-русинске язиково сполоченство, як і русинска діаспора по цїлім світї.

По 24. статуту Автономней Покраїни Войводини, **руски язик** ся припознава як єден из шести урядных язикох покраїни. Подля Европскей хартії реґіоналних або меншиновых язикох, руски язик є урядно признаный як храненый меншиновый язик і в Боснї і Герцеґовинї, Хорватії, Мадярску, Румунії, Польску (як лемківски), Сербії і на Словеньску.

Класіфікація руского язика як язика або діалекта є предмет спору. Чеськи, словеньски і даяки польски і сербски языкознавці го уважають самостатным язиком (з властным кодом ISO 639-3), але иншы вчені (в Українї, Польску, Сербії і Румунії) го уважають за діалект україньского язика.

## [[Язикова география]]
Русины (веце шпеціфічно *Карпатьски Русины*) жыють в Закарпатьскій области Україны, на северовыходї Словеньска, юговыходї Польска (де суть часто называны Лемки од їх характерістічного слова *лем*, або Лишаци) і Мадярску (де люде і їх язик ся зове *Рутен*).

Панноньски Русины (*Войводінскі Русины*) жыють в Сербскій Автономной Покраїни Войводина (в Бачці, Срему і Банáту) і в хорватьскій Славониї. Автономна Покраїна Войводина в Сербії є єдина правінція (покраїна), де **руски язик** є урядно признаный як один из шести офіційных язикох.Подля Европской хартії реґіоналных або меншиновых язиків, руски язик є тыж урядно узнаный як храненый меншиновый язик в Хорватії, Мадярску, Румунії, Польску, Сербії і на Словеньску.

## История
В року 2022 руски язик достал свой власни код *rsk* в Медзинародней орґанизациї по стандартизациї (ISO) зоз назву руски/руснацки язик (анґл. *Ruthenian/Rusnak language*).

Од 14.&nbsp;октобра 2024 є активна Википедия на руским язику, хтора тиж ма код *rsk*.

## Ґраматика и алфавит
Руски алфавит ма 32 букви.

## Ґалерия

Ruski Krstur - 29.png|Памятнїк учителя и поети Петра Кузмяка (1816–1900) у Руским Керестуре
VrabelM.svg|Учитель Михайло Врабель (1866–1923)
RusskiSolovej1890.jpg|Збирка шпиванкох „*Русскій соловей*“ (1890) Михайла Врабеля, у хторей обєдинєл шпиванки *„на рижних угро-руских наричох“*
Hramatyka bachvansko-ruskej beshedy.gif|„Граматика бачваньско-рускей бешеди“, Гавриїл Костельник (1923)


## Референци


## Вонкашнї вязи
* Русин ФМ

*
Войводина

**Войводина** (серб. *Војводина*), **Автоноимна покраїна Войводиина** - автономна покраїна у сиверней часци Сербиї у Централней Европи. Вона лєжи у Панонскей котлїни, и на югу ше гранїчи зоз главним варошом Беоґрадом и риками Сава и Дунай. Административни центер Войводини, Нови Сад други найвекши варош Сербиї. 

Нєшка Войводина вельоетнична и мултикултурна, ту жию приблїжно 26 етнични ґрупи. Покраїна ма шейсц официйни язики, медзи хторима и руски язик. У Войводини жиє менєй як два милиони людзе, скоро 27% жительства Сербиї.

## Назва
*Войводина* походзи зоз сербского слова. Обласц, з хтору управя войвода. Предходнїком сучасней Войводини було Сербске войводство, австрийска провинция од 1849.&nbsp;по 1860.&nbsp;рок.

Официйна назва *Автономна покраїна Войводина*. У шейсцох урядових язикох вона ше пише:

* сербски: *Аутономна Покрајина Војводина / Autonomna Pokrajina Vojvodina;*
* горватски: *Autonomna Pokrajina Vojvodina;*
* руски: *Автономна Покраїна Войводина;*
* словацки: *Autonómna pokrajina Vojvodina;*
* румунски: *Provincia Autonomă Voivodina;*
* мадярски: *Vajdaság Autonóm Tartomány.*

## Демоґрафия

## Медиї

* Реґионални публични емитент „Радио-телевизия Войводини”

## Литература

* P. R. Magocsi. Vojvodina. P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p. 533.

## Референци


*
Евгений Чакан

**Евгений Чакан** (*13. марец 1931—†5. април 1996), наставнїк-педаґоґ, лектор, язични редактор, составяч учебнїкох, добри шпивач (тенор) и ґлумец-аматер.

## Биоґрафия

Евгений-Йовґен Чакан ше народзел 13. марца 1931. року у Руским Керестуре. Оцец Михал и мац Серафа родз. Скубан. Йовґен мал младшого брата Михала и шестру Гелену. Основну школу и пейц класи ґимназиї Йовґен Чакан закончел у своїм родним валалє, а потим предлужел школованє у Вербаше дзе матуровал 1951. року. Висшу педаґоґийну школу (русийски язик) закончел у Новим Садзе 1953. року и истого року почал робиц як наставнїк у Коцуре. Од 1954. року, кед одслужел войско, Йовґен Чакан робел у Основней школи у Руским Керестуре як наставнїк висших класох аж по 1969. рок кед, по власним жаданю, прешол на роботу до Новинско-видавательного подприємства Руске слово у Новим Садзе. Як лектор и язични редактор робел аж по 15. септембер 1991. року кед пошол до скорейчасовей пензиї.

Йовґен Чакан бул винчани зоз Марию, родз. Рамач (Илькова), у малженстве мали три дзивки Софию, Марчу и Иринку.

Велїм ґенерацийом школярох, окреме керестурским, Йовґен Чакан остал у тирвацей памятки як добри педаґоґ хтори знал усадзиц любов ґу язиком, а окреме ґу мацеринскому. Вон у своєй наставнїцкей кариєри викладал три язики: руски (мацерински), сербскогорватски и русийски. Шицки тоти три язики його школяре добре научели. Мож повесц же му то була и найвекша награда за його петнацрочну наставнїцку дїялносц. Роботу лектора и язичного редактора у НВП Руске слово Йовґен Чакан окончовал полни 22 роки. 

Йовґен Чакан бул член Дружтва за руски язик, литературу и културу од 1974. року.
 
Йовґен Чакан од младосци полюбел театралну и подобову уметносц. Окрем того же свой шлєбодни час, як ґлумец, даровал театралней уметносци у вецей театралних фалатох хтори режирал Петро Ризнич Дядя, Йовґен зоз Дядьом мал и окремни контакти. Одходзел до обисца Петра Ризнича Дядї хтори му одкривал тайни мальованє и давал хасновиту подуку. Так ше вон опробовал у подобовей уметносци и за собу охабел єден шумни фонд малюнкох.    

Йовґен Чакан умар 5. априла 1996. року у Новим Садзе, у 65. року живота. Поховани є на Новим теметове у Новим Садзе. 

## Литература
Тамаш, др Юлиян, „Просвитни роботнїки 1944-1991. рокуˮ, *Руски Керестур, лїтопис и история (1745-1991),* Месна заєднїца Руски Керестур, 1992, бок 414.

Дюра Латяк, „Наставнїк, педаґоґ и лекторˮ, *Руски календар 1997,* НВУ Руске слово, Нови Сад, 1996, б. 162 

Ґрупа авторох, „Евґений Чакан, маляр аматерˮ, *Подобова творчосц Руснацох,* Дружтво за руски язик, литературу и културу, Нови Сад, 2003, б. 128

Катеґория:Руснаци у Сербиї
Катеґория:Керестурци
Катеґория:Наставнїки
Катеґория:Лекторе
Катеґория:Ґлумци аматере
Катеґория:13. марец
Катеґория:Народзени 1931
Катеґория:5. април
Катеґория:Умарли 1996